Kenija je prihvatila otprilike 490 000 izbjeglica, a zbog vladine politike o kampovima one su potpuno ovisne o pomoći. Nova suša dovela je do je nesigurnosti opskrbe hranom za otprilike 2,6 milijuna ljudi, raseljavanja stanovništva i povećanog rizika od sukoba oko oskudnih pašnjaka i vode.

U Afganistanu se odvija jedan od najsmrtonosnijih sukoba na svijetu: 17 milijuna stanovnika (50 % stanovništva države) živi u područjima koja su jako pogođena sukobima, a od toga je 3,4 milijuna osoba interno raseljeno. Diljem svijeta postoji oko 10 milijuna afganistanskih izbjeglica, uključujući one koji imaju osobne isprave i one koji ih nemaju. Iran i Pakistan glavni su primatelji afganistanskih izbjeglica: prihvatili su i pružaju pomoć za tri, odnosno četiri milijuna ljudi.

Humanitarnu pomoć treba 820 000 Libijaca. Dvadeset posto zdravstvenih ustanova zatvoreno je zbog uništenja, štete ili okupacije. Širi se kršenje međunarodnog humanitarnog prava, trgovina ljudima i prepreke pri pomaganju humanitarnim organizacijama u dostavi i pristupu.

Glavna uprava ECHO izvela je operacije vrijedne 8 milijuna EUR kojima je potpomogla osnovnu zdravstvenu skrb za žrtve sukoba, što je uključivalo hitne operacije ratnih ozljeda, komplete za prvu pomoć u slučaju trauma, fizičku rehabilitaciju, proteze i psihosocijalnu podršku, pružanje osnovnih lijekova i skrb za žrtve rodno uvjetovanog nasilja. Tako su ponovno uspostavljene usluge primarne zdravstvene skrbi u područjima koja su pogođena sukobima i osnovno obrazovanje u Bengaziju i Sirtu, zahvaljujući čemu su tisuće djece dobile pristup osnovnom obrazovanju i psihosocijalnoj pomoći. EU je pružio pomoć i u hrani i sredstvima za život te novčanu pomoć najranjivijim osobama. Jednako je pružao usluge svim ranjivim osobama, uključujući migrante, izbjeglice i tražitelje azila.

Egipat

U prenapučenim i najsiromašnijim dijelovima velikih gradova kao što su Kairo i Aleksandrija ostalo je odsječeno 250 000 registriranih izbjeglica, zbog čega su i zajednice koje su ih prihvatile vrlo ranjive. Otprilike 50 % izbjeglica došlo je iz Sirije, a ostali su većinom iz istočne Afrike, Iraka i Jemena.

Glavna uprava ECHO je 2019. izvela operacije vrijedne pet milijuna EUR za humanitarnu zaštitu, hitnu zdravstvenu skrb (među ostalim skrb za trudnice i rodilje te reproduktivnu zdravstvenu skrb), obrazovanje u izvanrednim situacijama i novčana sredstva za osnovne potrebe. Među izbjeglicama ima 38 % djece, a udio djece bez pratnje i djece odvojene od obitelji sve je veći.

Kriza naroda Sahravi

Nakon četiri desetljeća neriješenih političkih sukoba s humanitarnim posljedicama deseci tisuća izbjeglica naroda Sahravi odsječeni su u zaboravljenoj i dugotrajnoj krizi. Žive u pet kampova u pustinji na sjeverozapadu Alžira, a njihovo preživljavanje ovisi o humanitarnoj pomoći.

Glavna uprava ECHO izvela je operacije vrijedne devet milijuna EUR u kojima je pružala hranu, borila se protiv sve veće pothranjenosti djece i žena naroda Sahravi te osigurala sigurnu vodu za piće. Usto je pružala osnovne lijekove kojima je pokriveno 80 % zdravstvenih potreba stanovništva u kampovima i posebna potpora za osobe s invaliditetom. Nadalje, Glavna uprava ECHO omogućila je obrazovanje u izvanrednim situacijama, čime je poboljšala obrazovnu infrastrukturu i sanitarnu opremu u školama.

Horizontalni prioriteti

U skladu s prethodnim obvezama Glavna uprava ECHO dodijelila je 10 % proračuna EU-a za humanitarnu pomoć u 2019. obrazovanju u izvanrednim situacijama i nastavila je ispunjavati preuzetu obvezu da će 35 % humanitarne pomoći pružati u obliku novčanih transfera. U 2019. donijela je operativne smjernice naslovljene „ Uključivanje osoba s invaliditetom u operacije humanitarne pomoći koje financira EU ”.

Obrazovanje u izvanrednim situacijama

Glavna uprava ECHO nastavila se globalno zalagati za obrazovanje u izvanrednim situacijama. Glavna uprava ECHO dodijelila je obrazovanju u izvanrednim situacijama 166 milijuna EUR, čime je podržala aktivnosti u 52 države, pomogla 2,5 milijuna korisnika te osigurala pristup sigurnom i kvalitetnom obrazovanju za djevojčice i dječake u najranjivijim situacijama.

Da bi skrenula pozornost javnosti na obrazovanje u izvanrednim situacijama i povećala njegovu vidljivost, Glavna uprava ECHO održala je u svibnju 2019. događaj na visokoj razini „Obrazovanje u izvanrednim situacijama: School4All” s povjerenikom Christosom Stylianidesom, dobitnikom Nobelove nagrade za mir Denisom Mukwegeom, ambasadoricom organizacije Handicap International Axelle Red i pjevačicom Typh Barrow. Glavna uprava ECHO pokrenula je kampanju na društvenim mrežama #RaiseYourPencil za #School4All u znak solidarnosti sa svom djecom koja ne mogu pohađati školu jer su pogođena krizama.

Novčana pomoć

Glavna uprava ECHO i dalje je poticala rasprave o novčanim transferima. Donošenjem zajedničkog izvješća o novčanim transferima u Nigeriji i Bangladešu kao pilot-zemljama uvelike je pridonijela boljoj koordinaciji donatora.

Glavna uprava ECHO objavila je dokument EU Cash Compendium 2019: Doing More Cash, Better (Novčani kompendij EU-a za 2019.: veća novčana pomoć za bolju humanitarnu pomoć), u kojem ističe rezultate na razini projekata pozivajući se na preporuke u svojim Smjernicama za opsežne novčane prijenose. U dokumentu je istaknuto što se u sklopu projekata obavlja drugačije, kako se slijede preporuke iz Smjernica za opsežne novčane transfere Glavne uprave ECHO, kako se osigurava koordinacija s drugim donatorima i mrežama za socijalnu pomoć te su navedeni prisutni izazovi i izvučene pouke. U više se država već postižu omjeri učinkovitosti 85:15 (85 % sredstava došlo je do ciljanih korisnika) i više, kako je zamišljeno u Smjernicama.

Inovacije i sudjelovanje privatnog sektora

Glavna uprava ECHO nastavila je sudjelovati u globalnim debatama, posebno na godišnjem sastanku Svjetskoga gospodarskog foruma, u okviru Gospodarskog i socijalnog vijeća (ECOSOC) Ujedinjenih naroda na temu humanitarnih pitanja, u Općoj skupštini UN-a i na sastanku donatora o budućnosti inovacija u humanitarnom djelovanju u Berlinu. Glavna uprava ECHO nastavila je podržavati razvoj inovativnih pristupa u obliku Priloga o tematskim politikama humanitarnim provedbenim planovima, koji potiče partnere da digitalnim pristupima smanje ekološki otisak humanitarnog odgovora. Podržala je i nagradu Obzor 2020. Europskog vijeća za inovacije za „povoljnu visoku tehnologiju za pružanje humanitarne pomoći”, koja će se dodijeliti 2020.

Vodstvo EU-a u okviru poziva na djelovanje za zaštitu od rodno uvjetovanog nasilja u kriznim situacijama

Glavna uprava ECHO članica je globalne inicijative Poziv na djelovanje za zaštitu od rodno uvjetovanog nasilja u kriznim situacijama. Fond Ujedinjenih naroda za stanovništvo (UNFPA) vodio je projekt poboljšanih kapaciteta za odgovor (program Glavne uprave ECHO), u kojem je poticao razvoj međuagencijskih standarda o rodno uvjetovanom nasilju u kriznim situacijama i savjetovao kako pripremiti planove za poziv na djelovanje u specifičnim kontekstima (na temelju pilot-projekata u Nigeriji i DR Kongu). Tijekom 2018. i 2019. Glavna uprava ECHO dodijelila je otprilike 52 milijuna EUR u svrhu sprečavanja seksualnog nasilja i rodno uvjetovanog nasilja te odgovora na to nasilje. Glavna uprava ECHO pokrenula je svoju prvu e-edukaciju o mjerilu rodne i dobne ravnopravnosti.